Document ID: 32005D0371

SKLEP SVETA
z dne 3. marca 2005
o podpisu Sporazuma med Evropsko skupnostjo in Republiko Albanijo o ponovnem sprejemu oseb, ki prebivajo brez dovoljenja
(2005/371/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 63(3)(b) v povezavi z drugim stavkom prvega pododstavka člena 300(2) Pogodbe,
ob upoštevanju predloga Komisije,
ob upoštevanju naslednjega:
(1)
Svet je s sklepom z dne 28. novembra 2002 pooblastil Komisijo za pogajanja o Sporazumu med Evropsko skupnostjo in Republiko Albanijo o ponovnem sprejemu oseb, ki prebivajo brez dovoljenja.
(2)
Pogajanja o sporazumu so potekala 15. in 16. maja, 18. septembra in 5. novembra 2003.
(3)
Sporazum, parafiran 18. decembra 2004 v Bruslju, je treba podpisati, ob upoštevanju njegove morebitne kasnejše sklenitve.
(4)
V skladu s členom 3 Protokola o stališču Združenega kraljestva in Irske, ki je priložen k Pogodbi o Evropski uniji in Pogodbi o ustanovitvi Evropske skupnosti, je Združeno kraljestvo podalo uradno obvestilo o sodelovanju pri sprejemanju in uporabi tega sklepa.
(5)
V skladu s členoma 1 in 2 Protokola o stališču Združenega kraljestva in Irske, priloženega k Pogodbi o ustanovitvi Evropske unije in Pogodbi o ustanovitvi Evropske skupnosti, ter ne glede na člen 4 omenjenega protokola, Irska ne sodeluje pri sprejetju tega sklepa, ki za njo ni zavezujoč in ga ne uporablja.
(6)
V skladu s členoma 1 in 2 Protokola o stališču Danske, priloženega k Pogodbi o ustanovitvi Evropske unije in Pogodbi o ustanovitvi Evropske skupnosti, Danska ne sodeluje pri sprejetju tega sklepa, ki za njo ni zavezujoč in ga ne uporablja -
SKLENIL:
Člen 1
Sporazum med Evropsko skupnostjo in Republiko Albanijo o ponovnem sprejemu oseb, ki prebivajo brez dovoljenja, se v imenu Skupnosti odobri, ob upoštevanju Sklepa Sveta o sklenitvi tega sporazuma.
Besedilo Sporazuma je priloženo k temu sklepu.
Člen 2
Predsednik Sveta je pooblaščen za imenovanje oseb(-e) pooblaščene(-ih) za podpis Sporazuma v imenu Evropske skupnosti, ob upoštevanju njegove kasnejše sklenitve.
V Bruslju, 3. marca 2005

Labels: 0
18
15
5